Anak kucing menyorok di ruang enjin kereta diselamat
VALENTINE NGUMBANG SIMANGGANG: Seekor anak kucing bernasib baik kerana
terselamat walaupun telah menyorok di dalam ruang enjin sebuah kereta yang mahu
bergerak di kawasan bandar ini baru-baru ini. Kehadiran anak kucing berkenaan disedari oleh pemilik
kereta tersebut setelah terlihat kelibat seekor haiwan yang bertindak masuk ke
dalam ruang enjin ketika mahu membelok kenderaan ke sebuah hotel di sini. “Disebabkan cemas, dia segera memberhentikan
kenderaan di tepi jalan untuk memeriksa keadaan anak kucing tersebut di ruang
enjin. “Bagaimanapun ruang terhad dalam bahagian enjin
kereta menyukarkannya untuk mengambil anak kucing itu sebelum pihak Angkatan
Pertahanan Awam Malaysia (APM) Daerah Sri Aman dipanggil bagi menyelamatkan
haiwan manja berkenaan,” kata pegawainya, Kapten (PA) Siti Huzaimah
Ibrahim. Petugas APM yang tiba di lokasi kejadian katanya, berjaya
menangkap anak kucing berkenaan namun terpaksa menghadapi kesukaran bagi
berbuat demikian seperti yang dialami oleh pemilik kereta tersebut sebelum itu. “Anak kucing berkenaan akhirnya dipelihara oleh
sanak saudara petugas kami di sini setelah mendapat tahu kisah menyelamat
haiwan manja berkenaan dari enjin kenderaan tersebut,”kata Siti. Justeru Siti menasihatkan orang ramai di kawasan ini agar
segera menghubungi pihak APM Daerah Sri Aman di talian 083-320973 sekiranya
mereka mahu memohon pertolongan berkaitan kes seperti itu di penempatan
masing-masing. 
See author's posts
